CELEX: 62012TN0279
Language: el
Date: 2012-06-25 00:00:00
Title: Υπόθεση T-279/12: Αγωγή της 25ης Ιουνίου 2012 — S.I.C.O.M. κατά Επιτροπής

11.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 243/32
            
         Αγωγή της 25ης Ιουνίου 2012 — S.I.C.O.M. κατά Επιτροπής
   (Υπόθεση T-279/12)
   2012/C 243/56
   Γλώσσα διαδικασίας: η ιταλική
   
      Διάδικοι
   
   
      Ενάγουσα: S.I.C.O.M. Srl — Società industriale per il confezionamento degli olii meridionale (Cercola, Ιταλία) (εκπρόσωπος: R. Manzini, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να κρίνει ότι η Επιτροπή οφείλει στην S.I.C.O.M. Srl, in liquidazione, το ποσό των 24 338,10 ευρώ, πλέον τόκων και ανατιμήσεως για τον υπολογισμό τους σύμφωνα με το άρθρο 18, παράγραφος 7, του κανονισμού 2519/1997 της Επιτροπής, άλλως το ποσό το οποίο το Γενικό Δικαστήριο θα κρίνει σκόπιμο να της καταβληθεί και, για τον λόγο αυτό, να καταδικάσει την Επιτροπή στην καταβολή των ποσών που θα εκκαθαριστούν κατά τον τρόπο αυτό·
            
         
               —
            
            
               να καταδικάσει, ως εκ τούτου, την Επιτροπή στην καταβολή των εξόδων, δαπανών και αμοιβών δικηγόρων, πλέον ΦΠΑ, εισφοράς στο ταμείο προνοίας των δικηγόρων και κατ’ αποκοπή αποδόσεως ύψους 12,5 %.
            
         
      Ισχυρισμοί και κύρια επιχειρήματα
   
   Η ενάγουσα στην παρούσα υπόθεση, ανάδοχος της δράσεως αριθ. 35, εκδοθείσας στο πλαίσιο της εφαρμογής του κανονισμού (ΕΚ) 664/2001 της Επιτροπής, της 2ας Απριλίου 2001, για χορήγηση φυτικού ελαίου ως επισιτιστική βοήθεια (ΕΕ L 93, σ. 3), με αντικείμενο την προμήθεια 500 τόνων εξευγενισμένου κραμβελαίου, συσκευασμένου σε μεταλλικά δοχεία των 5 λίτρων κατά την παράδοση στα καταστήματα Tombo PAM Warehouse στη Γουϊνέα έως τις 17/06/2001, αντιτίθεται στο γεγονός ότι η Επιτροπή παρακράτησε ποσά κατά την πληρωμή, επιβάλλοντας πρόστιμο για καθυστερημένη παράδοση εμπορευμάτων, καθώς και πρόσθετο πρόστιμο για μη παραδοθέντα εμπορεύματα.
   Προς στήριξη της αγωγής, η ενάγουσα προβάλλει τους ακόλουθους ισχυρισμούς.
   
               1)
            
            
               Όσον αφορά την επιβολή προστίμου για μη παραδοθέντα εμπορεύματα, η ενάγουσα υποστηρίζει ότι, στην πραγματικότητα, τα εμπορεύματα που πράγματι παραδόθηκαν ανέρχονταν σε 498,819 τόνους, δηλαδή 1,435 τόνοι λιγότεροι από τους προβλεπόμενους στην πρόσκληση υποβολής προσφορών. Συναφώς η ενάγουσα επικαλείται το ποσοστό ανοχής 1 % κατά το άρθρο 17 του κανονισμού (ΕΚ) 2519/97 της Επιτροπής, της 16ης Δεκεμβρίου 1997, για τις γενικές διατάξεις κινητοποίησης προϊόντων που χορηγούνται δυνάμει του κανονισμού (ΕΚ) αριθ. 1292/96 του Συμβουλίου για την κοινοτική επισιτιστική βοήθεια (ΕΕ L 346, σ. 23). Όσον αφορά το άρθρο 15 του εν λόγω κανονισμού, η ενάγουσα διευκρινίζει ότι, εν προκειμένω, αποτελεί αντικειμενικό γεγονός ότι τα εμπορεύματα που πράγματι παραδόθηκαν στον δικαιούχο είναι της τάξεως των 498,819 τόνων, όπως αποδεικνύεται από το πιστοποιητικό παραλαβής και, συνεπώς, δεν μπορεί να της καταλογιστεί οποιοδήποτε γεγονός το οποίο συνέβη στο μεταξύ και επιφέρει ενδεχόμενη μείωση του εμπορεύματος.
            
         
               2)
            
            
               Όσον αφορά το πρόστιμο για καθυστερημένη παράδοση εμπορευμάτων, η ενάγουσα επικαλείται την εφαρμογή του δικαιολογητικού λόγου της ανωτέρας βίας ως προς την καθυστέρηση του φορτηγού πλοίου που χρησιμοποιήθηκε κατά τη μεταφορά στον λιμένα φορτώσεως στη Νάπολη και, κατά συνέπεια, την παράταση κατά 30 ημέρες την οποία προβλέπει το άρθρο 14, παράγραφος 15, του προαναφερθέντος κανονισμού 2519/97. Επί του σημείου αυτού η ενάγουσα επικαλείται, επίσης, εφαρμογή των άρθρων 22, παράγραφος 4, και 25, του ίδιου κανονισμού.